အသက်ဉာဏ်စောင့်

အသက်ဉာဏ်စောင့် သည် မြန်မာဆိုရိုးစကား ဖြစ်သည်။

အဓိပ္ပာယ်

အသက်ဉာဏ်စောင့်: အစားအသောက် နေထိုင်မှုတို့ကို ဉာဏ်ပညာဖြင့် ဆင်ခြင်သုံးသပ်၍ နေထိုင်မှသာ အသက်ရှည်ရှည် နေနိုင်မည်။

ဆိုလိုသည်မှာ ကျန်းမာရေးနှင့် ညီညွတ်သော အစားအစာများကို ရွေးချယ်စားသုံးခြင်း၊ သင့်တင့်လျောက်ပတ်သော နေထိုင်မှုပုံစံကို ကျင့်သုံးခြင်း စသည်တို့ဖြင့် မိမိကိုယ်ကို ဂရုစိုက်ခြင်းသည် အသက်ရှည်စေရန် အထောက်အကူပြုကြောင်းကို ဖော်ပြသည်။ ဤဆိုရိုးစကားသည် ကျန်းမာရေးနှင့် ညီညွတ်သော နေထိုင်မှုပုံစံ၏ အရေးပါမှုကို အလေးပေးဖော်ပြသည်။ မဟာနိဒ္ဒေသပါဠိတော်တွင်လည်း "အမောဟော ဒီဃာယုကတာယ ပစ္စယော ဟောတိ" ဟူ၍ ရှိသည်။ (အမောဟော - ဉာဏ်ပညာသည်၊ ဒီဃာယုကတာယ - အသက်ရှည်ခြင်း၏၊ ပစ္စယော - အကြောင်း အထောက်အပံ့သည်၊ ဟောတိ - ဖြစ်၏။) ဉာဏ်ပညာသည် အသက်ရှည်ခြင်း၏ အကြောင်းရင်းတစ်ရပ် ဖြစ်သည်ဟု ဆိုလိုသည်။

ကိုးကားချက်များ

   "အိုနာဘေးကြီး၊ ဖိစီး နှောင့်ယှက်၊ မနှိပ်စက်အောင်၊ အသက်ဉာ်ဏစောင့်၊ ရှေးယခေါင့်က၊ သူဟောင့်းစကား၊ မြဲမှတ်သားတည့်၊" [၁၂၆၆] မဃ ၃၂၈။
   "အသက်ဉာဏ်စောင့်ဟူသော စကားအတိုင်း ကိုယ့်အသက်ကို ကိုယ်ကြံ၍ မွေးမြူကြရာ၏။" [၁၃၀၁] သူရိယ၊ ၂၂၊ ၁၉။ ၆၅။

ကိုးကား

Category:မြန်မာဆိုရိုးစကားများ